Vier ‘dwelmmuile’ vasArgieffoto Sandile Memela, woordvoerder van die Suid-Afrikaanse Inkomstediens (SAID), het gesê doeanebeamptes het op dwelms ter waarde van sowat R4,2 miljoen beslag gelê. ŉ Boliviaanse vrou is Sondag in hegtenis geneem toe 9 kg se kokaïen ter waarde van amper R2,6 miljoen glo in haar bagasie gevind is. Sy was op pad na Maputo in Mosambiek. ŉ Lugwaardin van ŉ Suid-Afrikaanse lugredery is Vrydag deursoek en beamptes het glo op kokaïen wat onder haar uniform versteek was afgekom. Volgens Memela het die kokaïen sowat 6,5 kg geweeg en het dit ŉ straatwaarde van R1,9 miljoen. Volgens Memela is nog ŉ vrou in hegtenis geneem nadat daar glo dwelms ter waarde van R575 000 in haar handsak gevind is. ŉ Man wat van Kinshasa in die Demokratiese Republiek van die Kongo na Johannesburg gereis het, is vir X-strale gestuur nadat ŉ beampte vermoed het hy het dwelms ingesluk. Die X-strale het glo verdagte voorwerpe in sy maag aangedui en is daar bevestig dit was kokaïen nadat hy dit uitgeskei het. Daar is op die dwelms beslag gelê en die verdagtes sal binnekort in die hof verskyn.